钦定古今图书集成/明伦汇编/官常典/第286卷 > 张用直
## 钦定古今图书集成/明伦汇编/官常典/第286卷 > 张用直

按《金史》本传：“用直，临潢人。少以学行称，辽王宗干闻
之，延置门下，海陵与其兄充皆从之学。天眷二年，以
教宗子赐进士及第，除礼部郎中。皇统四年，为宣徽
判官，历横海军节度副使，改宁州刺史。海陵即位，召
为签书徽政院事，太常卿、太子詹事。海陵尝谓用直
曰：‘朕虽不能博通经史，亦粗有所闻，皆卿平昔辅导
之力，太子方就学，宜善道之。朕父子并受卿学，亦儒
者之荣也’。”为《贺宋国正旦使》，卒于汴。海陵深悼惜之，
遣使迎护其丧，官给道途费。丧至，亲临奠，赐钱千万。
其养子始七岁，特授武义将军。